จังหวัดชัยนาท เขื่อนเจ้าพระยาระบายน้ำกว่า 2,700 ลูกบาศก์เมตรต่อวินาที ส่งผลให้น้ำล้นตลิ่งเข้าท่วมบ้านเรือน
สถานการณ์น้ำในแม่น้ำเจ้าพระยายังคงมีปริมาณเพิ่มสูงขึ้นอย่างต่อเนื่อง ส่งผลทำให้มีน้ำจากแม่น้ำเจ้าพระยาเอ่อล้นตลิ่งเข้าท่วมบ้านเรือนของประชาชน โดยในวันนี้ สถานการณ์น้ำที่ไหลผ่านสถานีวัดน้ำ C.2 อำเภอเมือง จังหวัดนครสวรรค์ มีปริมาณน้ำอยู่ที่ 2,683 ลูกบาศก์เมตรต่อวินาที โดยที่เขื่อนเจ้าพระยา อำเภอสรรพยา จังหวัดชัยนาท มีปริมาณน้ำทางด้านเหนือเขื่อนอยู่ที่ 17.00 เมตร(รทก.) มีระดับน้ำทางด้านท้ายเขื่อนอยู่ที่ 16.17 เมตร(รทก.) และเขื่อนเจ้าพระยามีการระบายน้ำอยู่ที่ 2,766 ลูกบาศก์เมตรต่อวินาทีจากสถานการณ์การระบายน้ำดังกล่าว ส่งผลทำให้มวลน้ำไหลเอ่อเข้าท้วมบ้านเรือนของประชาชนด้านท้ายเขื่อนเจ้าพระยามากขึ้น ตั้งแต่ตำบลบางหลวง ตำบลตลุก  ตำบลหาดอาษา และตำบลโพนางดำออก อำเภอสรรพยา จังหวัดชัยนาท ซึ่งระดับน้ำที่ท่วมขังมีระดับความสูงอยู่ที่ 60-90 เซนติเมตร ชาวบ้านบางรายใช้ชีวิตด้วยความยากลำบาก เนื่องจากน้ำท่วมครั้งนี้เตรียมตัวไม่ทัน สำนักงานชลประทานที่ 12 โดยกรมชลประทาน ขอให้ประชาชนที่อาศัยอยู่ในพื้นที่เสี่ยงน้ำท่วมเตรียมรับมือกับสถานการณ์น้ำและยังคงต้องเฝ้าติดตามสถานการณ์น้ำจากกรมชลประทานอย่างใกล้ชิด